text: I X.
  Sunt qui urgent hodie etiam ad Romanorum exemplum in Rebuspubl. constituendos esse ejusmodi Censores. At haud satis illi meminisse videntur temporum, quibus nati sunt; quibus facilius multo est tutiusque illud veteris Romanae integritatis gravitatisque institutum admirari, quàm imitari. Nos inter, qui Christo diximus sacramentum, penes praesides praestitesque sacrorum, per leges divinas ea potestas, quâ dum alia merito puniunt, aut notant, quae merito non punit Magistratus; alia merito non puniunt, quae tamen merito punit magistratus; disciplinae morum ac honestati inter Christianos cives satis superque est provisum.